Naispelaajat jättivät CS-turnauksen kesken – jälkipeli meni todella rumaksi

Naispelaajien muodostama Counter-Strike-joukkue Dynasty.fe varasti otsikot Tanskassa pelatussa turnauksessa.

Counter-Striken paras naisjoukkue on Dynasty FE. Joukkueen pelaajat tulevat Ruotsista, Tanskasta ja Venäjältä.­

Tanskassa pelattiin viikonloppuna Counter-Strike: Global Offensive -peliturnaus Cross Border Esport 2017.

Reilun 15 000 dollarin turnaukseen ei osallistunut huippunimiä, mutta mukana olivat muun muassa nousussa oleva slovakialainen eXtatus-joukkue, tanskalainen Tricked sekä naisjoukkueet Riot ja Dynasty.

Molempien naisjoukkueiden pelit päättyivät lohkovaiheeseen kahden ruman tappion seurauksena. Tulosta ei voi pitää yllätyksenä, sillä toistaiseksi puhtaat naisjoukkueet ovat pärjänneet heikosti isojen turnauksien karsinnoissa miesjoukkueita vastaan.

Useimpien pienempien turnausten, kuten Cross Border Esportsin kohdalla, järjestetään niin kutsuttuja B-turnauksia, jossa lohkovaiheeseen jääneet joukkueet kisaavat pienemmistä summista tai tuotepalkinnoista.

Dynasty ei monien yllätykseksi osallistunut B-turnaukseen, jossa se olisi saanut hyvää harjoitusta pelatessaan itseään parempia joukkueita vastaan.

Dynastyssa pelaava tanskalainen Michaela ”mimi” Lintrup kommentoi dust2.dk-sivuston foorumilla, että keskustelut B-turnaukseen osallistumisesta joukkueen kesken päättyivät siten, että kaksi pelaajista päätti suunnata kotiin. Jäljelle jäänyt kolmikko ei voinut muuta kuin todeta, että pelit on pelattu heidän osaltaan.

” mimis answer to this (from dust2.dk) pic.twitter.com/DZQjLAWsPg— sopheyy (@sopheyycs) September 9, 2017

Jos twiitti ei näy yllä, katso se täältä.

Dynasty-pelaajista kotiin suuntasivat ruotsalaiset Julia ”juliano” Kiran ja Zainab ”zAAz” Turkie, jotka ovat CS:n naispelaajista kenties kaksi tunnetuinta ja eniten myös esillä olevaa.

Kiranin mukaan joukkue ei ollut tietoinen B-turnauksesta, mutta myönsi samalla joukkueessa olevan tällä hetkellä isoja ongelmia. Kiran kertoi myös joukkueen lähteneen tapahtumaan valmistautumatta, sillä hänen mukaansa turnausjärjestäjät ovat estäneet joukkueen osallistumisen turnauksiin viime kuukaudet.

” We didnt pracc because of all events blocking us since june, and came totally unprepared for this event. We shouldnt have done it like that.— Julia Kiran (@juliakiran) September 9, 2017

Jos twiitti ei näy yllä, katso se täältä.

Ruotsalaiskaksikon päätös on saanut Reddit-käyttäjät raivostumaan, sillä erityisesti Turkie on puhunut vuosien ajan, kuinka naispelaajia sorretaan. Turkien mukaan miesjoukkueet eivät suostu harjoittelemaan heitä vastaan, ja naisturnauksien palkintopotit ovat liian pieniä.

Turkie puhui keväällä striimissään kuinka häntä ei hyväksytä FPL:ään, koska hän on nainen. Turkie jatkoi sanomalla, että suurin osa FPL-pelaajista ei ole hänen mielestään edes hyviä pelaajia.

Turkien kommentit herättivät närää useissa ammattilaispelaajista. Nykyisin tanskalaista North-joukkuetta edustava Valdemar ”valde” Bjørn Vangså nauroi Turkien kommenteille Twitterissä.

” Lmao at zAAz calling out people in FPL for not being good... meanwhile Team Secret getting rekt 16-0 everytime they play tier 5 teams xD nt— valde (@Officialvalde) March 21, 2017

Jos twiitti ei näy yllä, katso se täältä.

FPL on huippupelaajille ja nouseville tähdille tarkoitettu liiga, jossa he kisaavat sekajoukkueina kuukauden ajan. Pelaajat saavat voitosta pisteitä ja kuukauden päätyttyä parhaat palkitaan rahapalkinnoin.

FPL-paikkoja jakaa lautakunta, jossa on lukuisia huippupelaajia. Vaihtoehtoisesti liigaan voi päästä karsimalla, mutta paikkoja on hyvin rajoitetusti.

Dynasty-pelaajista lähimpänä jatkopaikkaa on ollut Lintrup, joka jäi elokuun alussa pelatussa karsinnassa vain muutaman pisteen päähän FPL:stä.